KIRJALLINEN KYSYMYS E-1615/00 esittäjä(t): Cristiana Muscardini (UEN) komissiolle. Kaunokirjallisuuden kääntäjien oikeuksien yhdenmukaistaminen.



Virallinen lehti nro 072 E , 06/03/2001 s. 0087 - 0088



KIRJALLINEN KYSYMYS E-1615/00 esittäjä(t): Cristiana Muscardini (UEN) komissiolle (29. toukokuuta 2000) Aihe: Kaunokirjallisuuden kääntäjien oikeuksien yhdenmukaistaminen Italian kirjailijoiden kansallinen ammattiyhdistys, joka on EWC:n (Eurooppalaisten kirjailijoiden kokous) jäsen, ilmoittaa kaunokirjallisuuden kääntäjien olevan erikoislaatuisessa asemassa, sillä heidän täytyy luovuttaa kustantajille työsopimuksen yhteydessä kaikki oikeutensa 20 vuodeksi, mitä vastaan he saavat kutakin työtä kohti etukäteen rahasumman, joka vastaa noin puolta muissa Euroopan maissa yleensä maksettavista palkkioista. Kääntäjä ei voi saada Italiassa taloudellista hyötyä työstään silloin kun hänen kääntämäänsä tekstiä käytetään myöhemmin, vastoin Euroopan neuvoston joulukuussa 1993 antamaa suositusta, jonka mukaan korvaus, jossa huomioidaan käännetyn teoksen myöhempi kaupallinen käyttö on ensiarvoisen tärkeä ja vaikka kyseinen seikka on jo mainittu Italian tekijänoikeuslaissa vuodelta 1941. Kustantajat kuitenkin järjestelmällisesti käyttävät hyödykseen kaikki lain suomat poikkeusmahdollisuudet muuttaakseen käännössopimuksen (toisin sanoen tekijän sopimuksen, josta säädetään kyseisen lain 4 pykälässä) sopimukseksi työn suorittamisesta, mistä koituu haittaa heikommassa asemassa olevalle sopimusosapuolelle. Tällainen vallan väärinkäyttö Euroopassa kuuluu menneisyyteen. Espanja omaksui viimeisimpänä maana tässä asiassa nykyisen eurooppalaisen käytännön vuonna 1989. Italiassa sen sijaan tilanne jatkuu entisellään, minkä vuoksi kaunokirjallisuuden kääntäjiä kohdellaan epäoikeudenmukaisesti. Voiko komissio kertoa, 1. mitä mieltä se on edellä esitetystä asiasta, 2. katsooko se, että Italiassa vallitseva käytäntö on ristiriidassa tekijänoikeuksista tietoyhteiskunnassa annettuun direktiiviin sisältyvien periaatteiden kanssa, 3. mitä aloitteita se aikoo tehdä edistääkseen Italiassa vallitsevan tilanteen saattamista yhdenmukaiseksi eurooppalaisen käytännön kanssa, jotta epänormaali tilanne päättyisi ja jotta italialaiset kaunokirjallisuuden kääntäjät tulisivat oikeudenmukaisesti kohdelluiksi? Frederik Bolkesteinin komission puolesta antama vastaus (5. heinäkuuta 2000) Komissio kiittää arvoisaa parlamentin jäsentä saamistaan tiedoista, jotka koskevat italialaisten kaunokirjallisuuden kääntäjien saamia korvauksia. Komissio haluaa ensinnäkin muistuttaa, että kaunokirjallisuuden kääntäjät katsotaan Bernin yleissopimuksen ja yhteisön direktiivien määritelmien mukaisesti tekijöiksi. Heitä koskevat siis tekijöiden oikeudet ja velvollisuudet. Tekijänoikeuksia ja lähioikeuksia koskevissa yhteisön säännöissä ei vielä yhdenmukaisteta jäsenvaltioissa sovellettavia sopimusmääräyksiä tai oikeudenomistajiin sovellettavia korvausehtoja. Jäsenvaltiot voivat siis päättää vapaasti alan sääntelystä. Yhteisön säännöt voivat kuitenkin osoittaa toimintatapojen suuntaviivat. Vuokraus- ja lainausoikeuksista sekä tietyistä tekijänoikeuden lähioikeuksista henkisen omaisuuden alalla 19 päivänä marraskuuta 1992 annetun neuvoston direktiivin 92/100/ETY(1) 4 artiklassa säädetään, että tekijöille on maksettava kohtuullinen korvaus, jos teoksia vuokrataan tai lainataan. Yhteisön säännöissä ei kuitenkaan määritellä kyseisten korvausten yhdenmukaistamisen osalta, millä tavalla kyseinen korvaus on jaettava. Direktiivin mukaan niissäkin tapauksissa, joissa tekijälle maksetaan kiinteämääräinen korvaus, korvauksessa olisi kuitenkin otettava huomioon teoksen käyttö kaupallisiin tarkoituksiin ja korvausta olisi korotettava, jos teos menestyy kaupallisesti. Tekijänoikeuksia ja lähioikeuksia tietoyhteiskunnassa koskevasta direktiiviehdotuksesta(2) voidaan todeta, ettei sillä pyritä yhdenmukaistamaan jäsenvaltioiden lainsäädännön sisältämiä sopimusmääräyksiä. Komissio pyytää parlamentin jäsentä toimittamaan komissiolle lisätietoja asiasta. Lisätietojen perusteella voitaisiin arvioida, voisiko alan nykytilanne Italiassa haitata sisämarkkinoiden toimintaa ja aiheuttaa mahdollista kilpailun vääristymistä yhteisössä tekijöiden kohtelun osalta. (1) EYVL L 346, 27.11.1992. (2) EYVL C 108, 7.4.1998.